Folketing
2004-05-11

Undervisningsministeren har været så venlig at indføre et ganske stort ekstra tilskud pr. årselev, der er indvandrer eller flygtning. Jeg tror, det ligger i størrelsesordenen 18.000 kr. ekstra pr. årselev på folkehøjskolerne, og jeg antager, at det er det samme beløb på efterskolerne. Det er jo en ganske betydelig ekstra håndsrækning. Derudover har vi ændret udlændingeloven, så man kan komme direkte fra asylcenteret og ud på højskolen, før man bliver boligplaceret i kommunen, så man kan ikke sige, at vi ikke har gjort noget. Jeg var med til højskolernes generalforsamling sidste år, fordi jeg var blevet bedt om at tale om disse ting, og her var der en et hundrede procent positiv holdning; man ville gerne have nogle flere indvandrere og flygtninge på højskole. Problemet er at få dem til at komme. Især kvinderne er det næsten umuligt at få fat i, og det ligger også utrolig tungt med mændene og drengene. Vi kan jo ikke tvinge dem, men vi gør, hvad vi kan, og hvis fru Karen J. Klint har gode ideer, tager vi også dem med.